**Hra je rečou dieťaťa**

Hru dieťa dostalo do svojej „výbavy“ ako komunikačný prostriedok, ktorým vyjadruje svoje pocity, potreby, myšlienky a túžby. Inak to v ranom veku nedokáže. V detskom svete sa hračky používajú ako slová. Hra je pre deti prirodzený spôsob komunikácie, presne tak, ako je pre dospelých prirodzeným spôsobom komunikácie rozprávanie. Cez hru komunikuje to, čo nevie alebo nedokáže vyjadriť slovami.

**Čo je terapia hrou**

Je pre deti to isté, čo terapia pre dospelých. Prebieha v herni, ktorá je pre tento účel špeciálne upravená a zariadená špeciálnymi hračkami. Dieťa ju navštevuje obvykle 1x týždenne. V herni sa hračky používajú ako slová a hra je rečou dieťaťa. Ak deti takto môžu vyjadriť svoje pocity v spoločnosti vyškoleného terapeuta, ktorý im rozumie a sprevádza ich, začnú sa cítiť lepšie, pretože uvoľnili svoje pocity. Pri odborne vedenej terapii dieťa dovolí dospelému zažiť svoj svet. Herňa sa stáva zázračným miestom, ostrovom bezpečia, kde môže byť samým sebou, kde je prijímané také, aké v skutočnosti je, kde ho nikto neposudzuje, nekritizuje, nepýta sa, nehodnotí. V priebehu terapie sa učí osvojovať si stratégie zvládania rozličných životných situácií (napr. spracovať smútok, traumu, stres), posilňuje sa jeho sebahodnotenie, učí sa sebakontrole (ako ovládať hnev, strach, vybiť agresivitu, uvoľniť napätie), samostatnému rozhodovaniu a následnému neseniu zodpovednosti za svoje rozhodnutia a konania.

**Kedy ju využiť**

Je to vhodná metóda pri množstve ťažkostí dieťaťa, ako napríklad: pri problémoch v správaní rôzneho charakteru, pri týraní a zanedbávaní dieťaťa, pri problémoch s pripútaním (napr. k matke), pri emocionálnych a psychosomatických ťažkostiach, pri výbuchoch zlosti, agresivite, pri ťažkostiach v sociálnych kontaktoch s vrstovníkmi, pri sebapoškodzovaní, pomočovaní. Využíva sa u detí s hyperaktivitou, s poruchami spánku, u nehovoriacich detí (mutizmus) a v mnohých ďalších prípadoch.

**Kde hľadať takúto pomoc**

Naše ABC súkromné centrá špeciálno-pedagogického poradenstva (SCŠPP) v Námestove a v Tvrdošíne disponujú takto vybavenými herňami a viacerými odborne vyškolenými terapeutmi. Nehanbite sa požiadať nás o pomoc, ak vaše dieťa po nej volá pre vás nezrozumiteľným a častokrát nevhodným správaním.

*******Za tím SCŠPP ABC Námestovo, Tvrdošín, Trstená spracovali:*

*Mgr. Miroslava Kriššová (psychologička, terapeutka)*

*PaedDr. Tatiana Gandelová – (riaditeľka, špeciálna pedagogička)*

*0948 878 873*

[*riaditelstvo@euporadna.sk*](mailto:riaditelstvo@euporadna.sk)*,* [*www.euporadna.sk*](http://www.euporadna.sk) *,* [*www.naspoklad.sk*](http://www.naspoklad.sk)

*Foto priestorov jednej z herní: (fotogaléria ABC SCŠPP) ..... viď. nižšie na ďalšej strane......*

